
საქართველოს მთავრობის 
დადგენილება №35

2004 წლის 21 მაისი 
ქ. თბილისი
ქალაქ თბილისში საბურთალოს პლატოზე არსებული საქართველოს მეცნიერებათა აკადემიის აკადემქალაქისა და მის მიმდებარე ტერიტორიებზე მშენებლობის პროცესის მოწესრიგების შესახებ
ქალაქ თბილისში საბურთალოს პლატოზე არსებული საქართველოს მეცნიერებათა აკადემიიის აკადემქალაქისა და მის მიმდებარე ტერიტორიებზე ბოლო წლებში განვითარებულმა ნეგატიურმა პროცესებმა საქართველოს მეცნიერებათა აკადემიას შეუქმნა რიგი პრობლემები. კერძოდ, მრავალჯერ შეიცვალა აკადემქალაქის განვითარების თავდაპირველი გენერალური გეგმა და მისი ტერიტორიის ხარჯზე ყოველწლიურად იზრდება კომერციული ბინათმშენებლობისათვის „განკუთვნილი“ ფართობები, სადაც მიმდინარეობს განაშენიანებისა და მიწათსარგებლობის ქაოსური პროცესები.

საბურთალოს პლატოზე არსებული საქართველოს მეცნიერებათა აკადემიის აკადემქალაქისა და მის მიმდებარე ტერიტორიებზე ქაოსური ქალაქმშენებლობის პროცესის დარეგულირებისა და სახელმწიფოებრივი წესრიგის დამყარების მიზნით:

1. აღმასრულებელი ხელისუფლების შესაბამისმა დაწესებულებებმა, მათი კომპეტენციის ფარგლებში, განახორციელონ სათანადო ღონისძიებანი, რათა აღიკვეთოს საბურთალოს პლატოზე საქართველოს მეცნიერებათა აკადემიის აკადემქალაქისა და მის მიმდებარე ტერიტორიებზე კანონმდებლობით დადგენილი მოთხოვნების იგნორირებით წარმოებული ნებისმიერი სახის მშენებლობა და მიწის გასხვისება.

2. საბურთალოს პლატოზე საქართველოს მეცნიე-რებათა აკადემიის აკადემქალაქისა და მის მიმდებარე ტერიტორიებზე მიწის ნაკვეთების მიზნობრივი გამოყენებისა და საპროექტო-სამშენებლო საქმიანობის შესწავლის მიზნით შეიქმნას უწყებათაშორისი კომისია, დანართის მიხედვით.

3. საბურთალოს პლატოზე არსებული საქართველოს მეცნიერებათა აკადემიის აკადემქალაქისა და მისი მიმდებარე ტერიტორიების ფარგლებად განისაზღვროს თბილისის საქალაქო საბჭოს აღმასკომის 1947 წლის 19 ნოემბრის №854 დადგენილებით დამაგრებული ტერიტორია.

4. საქართველოს გარემოს დაცვისა და ბუნებრივი რესურსების სამინისტრომ (თ. ლებანიძე) უწყებათაშორის კომისიას მიაწოდოს დასკვნები საბურთალოს პლატოზე საქართველოს მეცნიერებათა აკადემიის აკადემქალაქისა და მისი მიმდებარე ტერიტორიების გეოლოგიური მდგომარეობისა და მიწის მიზნობრივი გამოყენების შესახებ.

5. საქართველოს მეცნიერებათა აკადემიამ (ა. თავხელიძე) ამ დადგენილებით შექმნილ უწყებათაშორის კომისიას მიაწოდოს შესაბამისი ინფორმაცია და მოსაზრებები საბურთალოს პლატოზე საქართველოს მეცნიერებათა აკადემიის აკადემქალაქის განვითარების ყველა ეტაპის თაობაზე.

6. ქალაქ თბილისის მერიამ (ზ. ჭიაბერაშვილი) საქართველოს განათლებისა და მეცნიერების სამინისტროსთან, საქართველოს მეცნიერებათა აკადემიასთან და დაინტერესებულ უწყებებთან ერთად უწყებათაშორისი კომისიის მიერ წარმოდგენილი რეკომენდაციების გათვალისწინებით 2004 წლის 1 ივლისამდე შეიმუშაოს და საქართველოს მთავრობას წარმოუდგინოს წინადადებები საბურთალოს პლატოზე არსებული საქართველოს მეცნიერებათა აკადემიის აკადემქალაქისა და მისი მიმდებარე ტერიტორიების ქალაქმშენებლობის განვითარების შესახებ.

7. ამ დადგენილების შესრულების კონტროლი უზრუნველყონ საქართველოს ინფრასტრუქტურისა და განვითარების სამინისტრომ (თ. სულუხია) და ქალაქ თბილისის მერიამ (ზ. ჭიაბერაშვილი).

8. დადგენილება ამოქმედდეს გამოქვეყნებისთანავე.

პრემიერ-მინისტრი ზ. ჟვანია

უწყებათაშორისი კომისიის შემადგენლობა

საქართველოს ინფრასტრუქტურისა და განვითარების სამინისტროდან:

ვახტანგ ლეჟავა – მინისტრის მოადგილე, კომისიის თავმჯდომარე
ვლადიმერ ვარდოსანიძე – მინისტრის მრჩეველი, კომისიის თავმჯდომარის მოადგილე
ალბერტ ჯანელიძე – სამინისტროს დეპარტამენტის უფროსის მოადგილე
ნესტან თათარაშვილი – სამინისტროს მთავარი არქმშენინსპექციის უფროსი.
საქართველოს განათლებისა და მეცნიერების სამინისტროდან:

თეიმურაზ სამადაშვილი – მინისტრის მოადგილე
ჩიორა თაქთაქიშვილი – მინისტრის მრჩეველი.
საქართველოს გარემოს დაცვისა და ბუნებრივი რესურსების სამინისტროდან:

ემილ წერეთელი – გეოლოგიის დეპარტამენტის მთავარი გეოლოგი.
საქართველოს მეცნიერებათა აკადემიიდან:

 გიორგი ბოჭორიშვილი – პრეზიდენტის მოადგილე
 ოთარ ნათიშვილი – აკადემიკოს-მდივანი.
ქალაქ თბილისის მერიიდან:

გიორგი სულაბერიძე – პერსპექტიული განვითარების საქალაქო სამსახურის უფროსის მოადგილე
თეიმურაზ ქურხული – ვიცე-პრემიერი.

